Sænk farten, hvis du kører på E39 og skal forbi Hjørring på din tur - en lokal haglbyge har forårsaget fire-fem færdselsuheld ved Hjørring Syd til- og frakørslerne og skabt køer i begge retninger. Det fortæller et øjenvidne til TV2 Nord. - Vi har været nede og holde helt stille på grund af uheldene, og jeg kan se i hvert fald to biler, der er kørt galt i det sydgående spor, og der er flere i nordgående, fortæller Henriette Pedersen. Både Nordjyllands Politi og Falck er på ulykkesstedet for at hjælpe de nødstedte. Angiveligt er det en lokal haglbyge, der har gjort motorvejen glat som sæbe og fået flere biler til at skride. Derfor rådes bilister til at sænke farten og køre efter forholdene.

Opsummering:
Flere bilister kørte galt ved Hjørring S-afkørslerne torsdag morgen på grund af hagl og glatte veje. Det skabte kø i både nord- og sydgående retning.